**Dalibor Dvorský** (\* 15. jún 2005, Zvolen, Slovensko) je slovenský hokejový útočník, ktorý hrá za Sudbury Wolves v mládežníckej súťaži Ontario Hockey League. V slovenskej extralige obliekal dres Banskej Bystrice a v sezóne 2020-21 sa vo veku 15 rokov a 232 dní stal najmladším autorom gólu v dejinách ligy. Na vstupnom drafte NHL v roku 2023 si ho zvolilo St. Louis Blues z celkového desiateho miesta.

Hokejová kariéra
----------------

### Klubový hokej

Prvé hokejové kroky robil v rodnom Zvolene, ale od deviatich rokov žije so svojou rodinou vo Švédsku. V škandinávskej krajine si prešiel viacerými mládežníckymi klubmi a v ročníku 2020-21 zakotvil v hlavnom meste Švédska. Za AIK nastupoval medzi rokmi 2020-2023 a prešiel si všetkými vekovými kategóriami. V dorasteneckých ligách patril medzi najproduktívnejších hráčov tímu a to aj napriek tomu, že častokrát patril medzi najmladších hráčov na súpiske. Posledné dve sezóny v Štokholme nastupoval v seniorskom tíme, ktorý bol účastníkom druhej švédskej ligy. V Hockeyallsvenskan debutoval koncom októbra 2021. V stretnutí proti IF Troja-Ljungby premenil víťazný nájazd zápasu, a ten sa mu do štatistík pripísal ako gól. Vo veku 16 rokov a 169 dní sa stal piatym najmladším strelcom v dejinách súťaže a úplne najmladším zahraničným. Tento rekord predtým držal Čech David Pastrňák.

Sezónu 2020-21 odohral na Slovensku, kde obliekal dres Banskej Bystrice, ktorá ho nasadila priamo do zápasov mužskej extraligy. V najvyššej hokejovej súťaži v rodnej krajine odohral dvadsať stretnutí, v ktorých stretil dva góly a na ďalšie dva prihrával. Vo februári 2021 v zápase proti HK Nitra vsietil gól a stal sa najmladším strelcom v dejinách extraligy. Tento rekord pred ním držal Marián Gáborík, ktorý patril medzi prvých gratulantov mladého hokejistu.

### Reprezentácia

Napriek tomu, že od detstva vyrastá vo Švédsku, tak reprezentuje Slovensko. V auguste 2021 sa v drese Slovenska predstavil na turnaji Hlinka Gretzky Cup v Piešťanoch, kde v piatich stretnutiach skóroval osem gólov a dokopy pozbieral dvanásť kanadských bodov a bol tak druhým najproduktívnejším hráčom turnaja. Aj vďaka jeho výkonom napokon slovenská reprezentácia obsadila druhú priečku, keď vo finále podľahla výberu Ruska, no aj napriek tomu je strieborné umiestnenie najväčším úspechom Slovenska v histórii tohto turnaja.

V roku 2022 bol nominovaný na Majstrovstvá sveta hráčov do 20 rokov 2022. Po jeho dobrých výkonoch a výkonoch celého mužstva tesne podľahli vo štvrťfinále favorizovanej domácej Kanade 3:4 po predĺžení. Celkovo si v 5 zápasoch zapísal 1 gól a 2 asistencie.

Bol súčasťou mužstva na MS "18" 2023, v zápase základnej skupiny proti Nemecku strelil štyri góly, čím výraznou mierou dopomohol k postupu Slovenska do štvrťfinále.

Referencie
----------

1. ↑   *Klart: Här hamnar stortalangen* [online]. Hockeysverige, [cit. 2023-10-19]. Dostupné online. (po anglicky)
2. ↑   *Vyrastal vo Švédsku. Najmladší strelec histórie musí do šatne doniesť rezne* [online]. sportnet.sme.sk, [cit. 2021-11-16]. Dostupné online.
3. ↑ . *Po Dvorskom siahol klub, v ktorom hviezdil Demitra. Pozrite si najlepšie snímky z draftu* [online]. Športweb.sk, 2023-06-29, [cit. 2023-06-29]. Dostupné online.
4. ↑   *Dalibor Dvorský 10. miesto na DRAFTE NHL!!! ( Saint Louis Blues )* [online]. [Cit. 2023-06-29]. Dostupné online.
5. ↑   *Dalibor Dvorský: Švédi sa zameriavajú na rýchlosť a zručnosti, slovenská juniorská liga je fyzickejšia* [online]. www.sportinak.sk, [cit. 2021-11-16]. Dostupné online.
6. ↑   *Medzi juniormi dominoval. Iba 16-ročný Dvorský debutoval v druhej švédskej lige* [online]. sportnet.sme.sk, [cit. 2021-11-16]. Dostupné online.
7. ↑  FUTBAL; HOKEJ; TENIS. *VIDEO Prekonal Forsberga, Nylandera či Pastrňáka! 16-ročný slovenský mladík sa blysol vo Švédsku* [online]. SportDnes.sk, [cit. 2021-12-03]. Dostupné online.
8. ↑   *Vyrastal vo Švédsku. Najmladší strelec histórie musí do šatne doniesť rezne* [online]. sportnet.sme.sk, [cit. 2021-11-16]. Dostupné online.
9. ↑   *Elite Prospects - Hlinka Gretzky Cup Stats 2021-2022* [online]. www.eliteprospects.com, [cit. 2021-11-16]. Dostupné online. (po anglicky)
10. ↑  S.R.O, SPORT SK, s r o & Ringier Axel Springer Media. *VIDEO: Hlinka Gretzky Cup: Slováci vďaka neskutočnému úvodu zdolali USA, hetrik Dvorského* [online]. Šport.sk, [cit. 2021-11-16]. Dostupné online.
11. ↑   MS v hokeji U20: Marián Gáborík: Nadchol ma výkonom Dalibor Dvorský. *Aktuality.sk* (Bratislava: Ringier Axel Springer Slovakia), 2022-12-30. Dostupné online [cit. 2023-04-25].
12. ↑  TASR, RTVS. *Hokej-MS20: Slováci prehrali vo štvrťfinále s Kanadou* [online]. Bratislava: Rozhlas a televízia Slovenska, 2023-01-03, [cit. 2023-04-25]. Dostupné online.
13. ↑  ČOP, Šimon. Dvorský spasil Slovensko. Klobúk dole, sklonil sa pred hrdinom tréner. *SME* (Bratislava: Petit Press), 2023-04-24. Dostupné online [cit. 2023-04-25]. ISSN 1335-4418.

Externé odkazy
--------------

* Biografické informácie a štatistiky na NHL.com, alebo Eliteprospects.com, alebo Eurohockey.com, alebo The Internet Hockey Database